‘Enorme daling’ in misdaad oor feestydPolisielede op patrollie in Limpopo. (Foto: SA Polisie) xxx Polisieminister Bheki Cele sê misdaad het die afgelope feestyd beduidend gedaal, hoewel daar nog etlike misdade is wat kommer wek. Cele het Dinsdag terugvoer gegee oor die polisie se vakansie-operasies. Hy het gesê die afgelope feestyd – wat volgens die polisiekalender van 15 Oktober tot 11 Januarie strek – was die veiligste een die afgelope paar jaar. “Die tydperk het ŉ enorme daling in die meeste ernstige misdade gehad, met minder mense wat vermoor is as in die ooreenstemmende tydperk ŉ jaar gelede. Die nasionale moordsyfer het in dié tyd met 1,4% gedaal,” het Cele gesê. Volgens die minister het alle kontakmisdade, soos brandstigting en opsetlike saakbeskadiging, die afgelope vakansietyd gedaal. “Huise en sakepersele was veiliger,” het Cele in Durban gesê. “Eiendomsverwante misdaad, soos huisbraak en ander inbrake, diefstal uit motorvoertuie en veediefstal, het met 10,2% gedaal.” Cele het gesê ten spyte van die daling, is daar steeds hardnekkige misdaad wat dringende ingryping en hulpbronne benodig. Altesaam 388 verdagtes is in dié tyd vir kapings aangekeer. Vragmotorkapings het in dié tyd met 9% toegeneem en motorkapings met 11%. Die minister het gesê vuurwapens bly steeds misdadigers se voorkeurwapen en daar is in die tydperk op 4 831 vuurwapens beslag gelê. Oos-Kaapse polisielede besig met ‘n klopjag. Meer as 84 000 mense is in die spesifieke tydperk in hegtenis geneem. (Foto: SA Polisie) “Meer [vermeende] dronkbestuurders is ook in die feestyd van ons paaie verwyder. Ondanks herhaalde waarskuwings, opvoeding- en bewusmakingsprojekte, is 24 827 dronkbestuurders as ŉ gevolg van polisieoptrede aangekeer,” het Cele gesê. Altesaam 4 048 meer mense is in dié tyd in hegtenis geneem vir bestuur onder die invloed van alkohol en dwelms as in die vorige tydperk. “Ek is vas oortuig dat alkohol ons samelewing se grootste vyand is en ŉ groot aandrywer is van kontakmisdade,” het Cele gesê. Daar is in die tydperk toegeslaan op meer as 6 000 drankwinkels en tavernes wat nie aan verordeninge voldoen nie. Meer as 2 000 van dié plekke is in die Oos-Kaap. Meer as 84 000 verdagtes is vir verskillende misdade in hegtenis geneem. Dit sluit in 173 mense wat vroeër op parool vrygelaat is. Sowat 17 000 van diegene wat aangekeer is, is steeds in aanhouding en gaan deur die regstelsel. Cele het ook gesê daar was die afgelope tyd optrede van polisielede wat ŉ “verleentheid” is en “kommer wek”. Die polisie het oor die Kerstyd op meer as 6 000 drankwinkels en tavernes toegeslaan. (Foto: SA Polisie) “Ek is seker dat dit geïsoleerde voorvalle is. Dit word intern hanteer en die nodige stappe gaan gedoen word teen enige polisielid wat die polisie se goeie naam skade berokken. Ek twyfel egter geensins dat dié wonderlike organisasie grootliks bestaan uit toegewyde mans en vroue nie. Die suksesse van die afgelope feestyd is ŉ bewys van hulle harde werk.” Die minister het gesê elke polisielid, van die topbestuur tot die studentekonstabels wat in Desember eers uitpasseer het, het bygedra tot die sukses. Hy het die polisielede bedank dat hulle onophoudelik gewerk het, terwyl miljoene Suid-Afrikaners ŉ blaaskans geneem het. “Die land salueer julle.” Cele het ook gewone burgers en gemeenskapspolisiëringsgroepe bedank vir hulle bydrae om misdaad hok te slaan. “Die feestyd is verby, maar die stryd teen misdaad duur voort. My opdrag aan alle polisielede is om dieselfde gees, motivering en energievlakke oor die volgende dekade vol te hou terwyl ons werk aan die presidensiële doelwit om geweldsmisdaad binne die volgende tien jaar te halveer.”